LIETUVOS RESPUBLIKOS FINANSŲ MINISTRAS

Į S A K Y M A S

DĖL LIETUVOS RESPUBLIKOS FINANSŲ MINISTRAS 2002 M. RUGSĖJO 23 D. ĮSAKYMO NR. 289 „DĖL PARAMOS TEIKĖJŲ IR PARAMOS GAVĖJŲ METINIŲ ATASKAITŲ PATEIKIMO TVARKOS IR TERMINŲ“ PAKEITIMO

2003 m. balandžio 8 d. Nr. 1K-094

Vilnius

Vadovaudamasi Lietuvos Respublikos Vyriausybės 2002 m. gegužės 20 d. nutarimu Nr. 693 „Dėl įgaliojimų suteikimo įgyvendinant Lietuvos Respublikos labdaros ir paramos įstatymą“ (Žin., 2002, Nr. 52-2003),

Pakeičiu Lietuvos Respublikos finansų ministro 2002 m. rugsėjo 23 d. įsakymą Nr. 289 „Dėl paramos teikėjų ir paramos gavėjų metinių ataskaitų pateikimo tvarkos ir terminų“ (Žin., 2002, Nr. 94-4051):

1. Nurodytuoju įsakymu patvirtintos Paramos teikėjų metinės ataskaitos apie suteiktą paramą pateikimo Valstybinei mokesčių inspekcijai tvarkos ir terminų 1 punktą išdėstau taip:

„1. Paramos teikėjai, nurodyti Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818; 2002, Nr. 2-50) 12 straipsnio 1 dalyje, per atitinkamus kalendorinius metus suteikę paramą minėto įstatymo nustatyta tvarka, iki kitų kalendorinių metų gegužės 15 dienos vietos mokesčio administratoriui pateikia ataskaitą apie suteiktą paramą.“

2. Nurodytuoju įsakymu patvirtintos Paramos gavėjų metinės ataskaitos apie gautą paramą ir jos panaudojimą, apie pačių suteiktą paramą ir (arba) labdarą, taip pat apie savo veiklą, susijusią su Lietuvos Respublikos labdaros ir paramos įstatymo 3 straipsnio 3 dalyje nurodytų visuomenei naudingų tikslų įgyvendinimu, pateikimo Valstybinei mokesčių inspekcijai tvarkos ir terminų 1 punktą išdėstau taip:

„1. Juridiniai asmenys, nurodyti Labdaros ir paramos įstatymo (Žin., 1993, Nr. 21-506; 2000, Nr. 61-1818) 7 straipsnio 1 dalyje (toliau – paramos gavėjai), per atitinkamus kalendorinius metus gavę paramą ir (arba) suteikę paramą ir (arba) labdarą minėto įstatymo nustatyta tvarka, iki kitų kalendorinių metų gegužės 15 dienos vietos mokesčio administratoriui pateikia metinę ataskaitą apie gautą ir (arba) suteiktą paramą ir (arba) suteiktą labdarą bei veiklą, susijusią su Labdaros ir paramos įstatymo 3 straipsnio 3 dalyje nurodytų visuomenei naudingų tikslų įgyvendinimu.“

FINANSŲ MINISTRĖ	DALIA GRYBAUSKAITĖ